《再用前韵》
宋代·喻良能

晚驱羸马背重城，晓度层峦淡月明。
醉与别愁相唤醒，秋兼诗月一齐清。
舞风繁蓼堤边影，泣露寒蛩草际声。
欲驻征鞍聊小憩，敢将王事徇私情。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。